**Έκθεση της Κοινοβουλευτικής Επιτροπής Εξωτερικών και Ευρωπαϊκών Υποθέσεων για το νομοσχέδιο «Ο περί της Συμβάσεως περί του Διεθνούς Ναυτιλιακού Οργανισμού (Κυρωτικός) και περί Συναφών Θεμάτων (Τροποποιητικός) Νόμος του 2023»**

**Παρόντες:**

Χάρης Γεωργιάδης, πρόεδρος Χρύσης Παντελίδης

Μάριος Μαυρίδης Χρίστος Χρίστου

Αβέρωφ Νεοφύτου Κωστής Ευσταθίου

Μαρίνα Νικολάου

Η Κοινοβουλευτική Επιτροπή Εξωτερικών και Ευρωπαϊκών Υποθέσεων μελέτησε το πιο πάνω νομοσχέδιο σε συνεδρία της, που πραγματοποιήθηκε στις 11 Ιουλίου 2023. Στην εν λόγω συνεδρία της επιτροπής κλήθηκαν και παρευρέθηκαν εκπρόσωποι του Υφυπουργείου Ναυτιλίας, του Υπουργείου Εξωτερικών και της Νομικής Υπηρεσίας της Δημοκρατίας.

Σκοπός του νόμου που προτείνεται είναι η δυνάμει του άρθρου 169.2 του Συντάγματος κύρωση των τροποποιήσεων της Σύμβασης περί του Διεθνούς Ναυτιλιακού Οργανισμού, οι οποίες υιοθετήθηκαν με την υπ’ αριθμόν Α1152(32) Απόφαση της 32ης Τακτικής Συνέλευσης του εν λόγω οργανισμού στις 8 Δεκεμβρίου 2021.

Σύμφωνα με τα στοιχεία που κατατέθηκαν στην επιτροπή από το Υπουργείο Μεταφορών, Επικοινωνιών και Έργων, οι τροποποιήσεις της Σύμβασης περί του Διεθνούς Ναυτιλιακού Οργανισμού υιοθετήθηκαν από την Κυπριακή Δημοκρατία με την υπ’ αριθμόν 93.930 απόφαση του Υπουργικού Συμβουλίου, ημερομηνίας 9 Δεκεμβρίου 2022, και προνοούν τα ακόλουθα:

1. Αύξηση του αριθμού των μελών του Συμβουλίου του Διεθνούς Ναυτιλιακού Οργανισμού από σαράντα (40) σε πενήντα δύο (52).

2. Τροποποίηση των κριτηρίων για την εκλογή των μελών του συμβουλίου.

3. Καθορισμός του ελάχιστου αριθμού των μελών του συμβουλίου για την ύπαρξη απαρτίας.

4. Προσθήκη της αραβικής, της κινεζικής και της ρωσικής γλώσσας στις γλώσσες που θα εκδίδονται οι αυθεντικές εκδόσεις της Σύμβασης για τον Διεθνή Ναυτιλιακό Οργανισμό.

Η Κοινοβουλευτική Επιτροπή Εξωτερικών και Ευρωπαϊκών Υποθέσεων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

11 Ιουλίου 2023

Αρ. Φακ. 23.01.064.087-2023

ΠΚ/Ελ.Π/ΡΠ